SKRIFTLIG FORESPØRGSEL E-3607/01

af Samuli Pohjamo (ELDR) og Mikko Pesälä (ELDR) til Kommissionen

(8. januar 2002)

Om: Dumpingsalg af norsk laks og regnbueørred i EU

Prisniveauet på laks er i år styrtdykket til under produktionsomkostningerne. Det skyldes, at produktion og opdræt af laks og regnbueørred i Norge og Chile er steget alt for hurtigt og ukontrolleret i Norge og Chile, og at efterspørgslen samtidigt er blevet mindre som følge af nedgangen inden for turismen. Finske fiskeopdrættere er blevet bragt i en uholdbar situation som følge af billig import af norsk laks og regnbueørred.

EU har fastsat en mindstepris på 3,25 EUR pr. kg for den laks, som importeres fra Norge. Af de seneste importstatistikker fremgår det, at denne mindstepris ikke er blevet overholdt i hele EU i hvert fald i september og oktober, hvor der blev importeret laks til en pris på 3,15 EUR (september 2001) og 3,11 EUR (oktober 2001) til EU's marked. Der er blevet importeret laks til Finland i løbet af hele året til priser, der ligger under EU's mindstepris. F.eks. var importprisen i oktober allerede faldet til 3,02 EUR pr. kg.

I år er der også opstået et alvorligt problem også ved, at der i forbindelse med import af laks har fundet en import af regnbueørred sted, hvilket har gjort det muligt at subsidiere prisen på laks ved hjælp af billig regnbueørred, som EU ikke har fastsat nogen prisbegrænsninger for. Importprisen for norsk regnbueørred har imidlertid i efteråret været lavere end produktionsomkostningerne til denne fisk. Regnbueørred er blevet importeret til Finland til en pris på 8 FIM pr. kg. Der er en betydelig mistanke i branchen om, at nordmændene har koblet handlen med laks og handlen med regnbueørred sammen, men det ikke har været muligt at få klare beviser for dette.

De norske fisk, som sælges til dumpingpriser i vort land, har også tvunget finske fiskeopdrættere til at sænke deres egne priser. Producentprisen er allerede faldet til under produktionsomkostningerne til ca. næsten ti FIM pr. kg, og der er ikke udsigt til nogen forbedring. Situationen udgør en alvorlig trussel for den fortsatte fiskeopdræt i vort land. Fiskeopdrætternes økonomi kan ikke klare, at fisk sælges til priser under produktionsomkostningerne, eftersom man i branchen endnu ikke er kommet oven på efter det tidligere dumpingsalg, som Norge udøvede i slutningen af 1990'erne.

Hvilke foranstaltninger har Kommissionen truffet eller agter at træffe for at gøre Norge ansvarlig for overtrædelse af importaftaler og sikre fiskeopdrættens fortsatte eksistens på Unionens territorium?

Samlet svarafgivet på Kommissionens vegne af Pascal Lamypå skriftlige forespørgsler E-3607/01 og P-0105/02

(14. marts 2002)

Kommissionen er bekendt med, at der er tegn på pristryk på EU's marked for atlanterhavslaks. Pristrykket er opstået trods de gældende antidumping- og antisubsidieforanstaltninger for importen af norske atlanterhavslaks. Foranstaltningerne har i øjeblikket form af pristilsagn for langt størstedelen af den norske eksport, og resten af eksport fra Norge er pålagt told. Selskaber, hvis pristilsagn er blevet godtaget, er forpligtet til regelmæssigt at forelægge kvartalsrapporter om alle deres salgstransaktioner til EU for Kommissionen. Kommissionen foretager så en omhyggelig gennemgang af rapporterne, og selskaberne modtager også rutinemæssigt kontrolbesøg på stedet.

Kommissionen har modtaget et stort udvalg af data, som tyder på, at der er store forstyrrelser på markedet, tilsyneladende fremkaldt af forskellige årsager. Blandt disse data er der oplysninger fra de danske myndigheder om mulig svindel, som bevirker misligholdelse af tilsagnene.

Kommissionen har derfor for nylig taget en række initiativer vedrørende importen af opdrættede atlanterhavslaks med oprindelse i Norge:

i) den har optrappet overvågningen af de eksisterende tilsagn med henblik på at identificere eventuel misligholdelse i forbindelse med de seneste hændelser på markedet. Der er således blevet aflagt flere kontrolbesøg i Norge fra december 2001 til februar 2002. Konstateres det, at individuelle selskaber har misligholdt deres tilsagn, kan dette trækkes tilbage og erstattes med told. Kommissionen har også tæt kontakt til de danske myndigheder i forbindelse med overvågningen af tilsagnene

ii) den har taget skridt til at indlede en interimundersøgelse af de eksisterende antidumping- og udligningsforanstaltninger for import af opdrættede atlanterhavslaks med oprindelse i Norge. Undersøgelsen skal omfatte både beskyttelsesniveauet og foranstaltningernes form, herunder også tilsagn. Medlemsstaterne er allerede blevet hørt om initiativet, og før dette blev der afholdt flere konsultationer med de norske myndigheder inden for rammerne af lakseaftalen, som Kommissionen og den norske regering undertegnede i 1997.

Med hensyn til markedet for regnbueørred har Kommissionen endnu ikke modtaget beviser for den kompensation, der er beskrevet i forespørgslen. Der er hidtil ikke modtaget klager fra regnbueørredproducenter i EU over lavprisimport, muligvis dumpingimport, af norsk oprindelse. Kommissionen vil imidlertid forsøge at få fastslået, om eksportpriserne er berørt af kompensationsordninger, både ved at kontrollere, om pristilsagnene er blevet overholdt, og ved at undersøge dumpingniveauet i forbindelse med den foreslåede interimundersøgelse.